**PREDKLADACIA SPRÁVA**

Podpredseda vlády Slovenskej republiky pre investície a informatizáciu Richard Raši predkladá návrh zákona, ktorým sa mení a dopĺňa zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) a ktorým sa menia a dopĺňajú niektoré zákony (ďalej len „návrh zákona“) vypracovaný na základe Plánu legislatívnych úloh vlády SR na rok 2019.

Prijatím zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) došlo k zrušeniu povinností predkladania listinných výpisov z obchodného registra, živnostenského registra, katastra nehnuteľností a registra trestov ako povinných príloh v listinnej podobe. Fyzické osoby a právnické osoby sú v mnohých ďalších konaniach na základe osobitných zákonov naďalej povinné preukazovať prostredníctvom výpisov a potvrdení v listinnej podobe orgánom verejnej moci skutočnosti, ktoré sú evidované v informačných systémoch verejnej správy.

Predkladaný návrh zákona má za cieľ v súlade s princípom „jedenkrát a dosť“ pokračovať v snahe o odbúranie administratívnej záťaže fyzických osôb a právnických osôb prostredníctvom tzv. druhej vlny znižovania administratívnej záťaže fyzických osôb a právnických osôb využívaním informačných systémov verejnej správy, rozšíriť rozsah údajov evidovaných v informačných systémoch verejnej správy a zároveň oslobodiť fyzické osoby a právnické osoby od povinnosti predkladať ďalšie potvrdenia a výpisy v listinnej podobe. Ide o nasledovné potvrdenia a výpisy

* potvrdenie o daňových nedoplatkoch,
* potvrdenie o nedoplatkoch na sociálnom poistení,
* potvrdenie o nedoplatkoch na zdravotnom poistení,
* potvrdenie o návšteve školy a
* výpisy z registra mimovládnych neziskových organizácií.

Návrh zákona v jednotlivých novelizačných článkoch vypúšťa z osobitných predpisov zákonnú povinnosť fyzických osôb a právnických osôb za účelom preukázania skutočností prikladať k žiadostiam listinné výpisy resp. dokladovať nimi skutočnosti, ktoré si orgány verejnej moci vedia preveriť, a to nielen v konaniach ale komplexne pri úradnej činnosti orgánov verejnej moci.

Návrh zákona nie je predmetom vnútrokomunitárneho pripomienkového konania.

Návrh zákona bude mať vplyv na rozpočet verejnej správy, na služby verejnej správy pre občana, na podnikateľské prostredie a na informatizáciu spoločnosti. Nebude mať vplyv na životné prostredie, vplyv na manželstvo, rodičovstvo a rodinu ani sociálne vplyvy. Uvedené vplyvy sú bližšie špecifikované v doložke vybraných vplyvov.

Návrh zákona sa predkladá s rozporom so Združením miest a obcí, Republikovou úniou zamestnávateľov, Sociálnou poisťovňou a Ministerstvom financií Slovenskej republiky.

Navrhuje sa, aby v časti týkajúcej sa dokladania potvrdení o návšteve školy, výpisov z registra mimovládnych organizácií a úprav reagujúcich na aplikačnú prax nadobudol zákon účinnosť 1. septembra 2019. V časti zrušenia povinnosti predkladania potvrdení o daňových nedoplatkoch, nedoplatkoch na sociálnom poistení, nedoplatkoch na povinných príspevkoch na starobné dôchodkové sporenie a nedoplatkoch na zdravotnom poistení z dôvodu prispôsobenia jednotlivých informačných systémov sa navrhuje účinnosť zákona 1. decembra 2019.